## Ruth Merino: “És una vergonya que el Govern central no respecte l’autogovern dels valencians”

*** Davant de l’anunci del Govern d’Espanya que obrirà un “diàleg” amb el Consell sobre la Llei de concòrdia, la de llibertat educativa i el Decret de simplificació administrativa abans de recórrer-les al Tribunal Constitucional**

La consellera d’Hisenda i portaveu del Consell, Ruth Merino, ha considerat “vergonyós” que el Govern d’Espanya “menyspree contínuament els ciutadans de la Comunitat Valenciana” sense respectar la seua capacitat d’autogovern i, al contrari, vulga imposar-los la seua visió “per a acontentar Bildu i els radicals que el sostenen”.

Ruth Merino s’ha pronunciat d’esta manera en resposta a l’anunci del Govern d’Espanya que pròximament obrirà un “diàleg” amb el Consell per a abordar els “conflictes” i les “col·lisions” en la Llei de concòrdia, la de llibertat educativa i el Decret de simplificació administrativa abans de recórrer-los al Tribunal Constitucional (TC).

La ministra i líder del PSPV, Diana Morant, ha assegurat a València que el Govern farà tot el possible perquè estes “lleis de la vergonya” no entren en vigor.

Després d’este anunci, la portaveu del Consell ha manifestat que “vergonya és la que li falta al Govern de Sánchez, que no respecta la capacitat d’autogovern dels valencians, com també és vergonyós voler imposar la seua visió per a acontentar Bildu i els radicals que el sostenen en el Govern o la policia lingüística en els centres educatius de la Comunitat”.

Merino s’ha preguntat quin problema té el Govern amb recordar les víctimes del terrorisme que la Llei de memòria històrica de l’anterior Consell no reconeixia. “Esta llei abandona la memòria històrica selectiva de l’esquerra i amplia els drets a la totalitat de les víctimes”, ha recordat.

“Que no tinguen dubte: des del Govern del canvi de Carlos Mazón continuarem defenent la nostra autonomia i la nostra llibertat per damunt de tot. Recuperarem tot el perdut en els últims anys, posant sempre en el centre de les nostres polítiques els drets i les llibertats de tots els ciutadans de la Comunitat Valenciana”, ha conclòs la consellera d’Hisenda.

Fecha: 17/08/2024